ตรุษจีนของไทยในปี 2562 นี้ นักท่องเที่ยวต่างชาติ  สนใจจะมาเข้าร่วมกิจกรรมเพื่อเฉลิมฉลองเป็นจำนวนมาก
รัฐมนตรีว่าการกระทรวงการท่องเที่ยวและกีฬา เผยเทศกาลตรุษจีนของไทยในปี 2562 นี้ นักท่องเที่ยวต่างชาติ ทั้งชาวจีน และในประเทศอาเซียน สนใจที่จะมาเข้าร่วมกิจกรรมเพื่อเฉลิมฉลองเป็นจำนวนมากนายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา เปิดเผยว่า เทศกาลตรุษจีนของไทยในปี 2562 นี้ ได้รับความสนใจจากนักท่องเที่ยวชาวต่างชาติเป็นจำนวนมาก ซึ่งไม่ใช่แค่นักท่องเที่ยวชาวจีน แต่พบว่ามีนักท่องเที่ยวจากในประเทศอาเซียนสนใจที่จะเข้าร่วมเทศกาลตรุษจีนที่ไทยด้วยเช่นเดียวกัน เนื่องจากเป็นที่รับรู้กันว่าการเฉลิมฉลองเทศกาลตรุษจีนในไทยเป็นสถานที่เฉลิมฉลองที่ใหญ่ที่สุดของโลก ขณะเดียวกัน จากการสำรวจความประสงค์ของนักท่องเที่ยวชาวจีน พบว่าไทยขึ้นเป็นอันดับ 1 ที่นักท่องเที่ยวชาวจีนอยากมาเฉลิมฉลองเทศกาลตรุษจีนมากที่สุด นอกจากนี้เพื่อเป็นการรองรับนักท่องเที่ยวที่เพิ่มขึ้นอย่างต่อเนื่องในช่วงเทศกาลดังกล่าว การท่องเที่ยวแห่งประเทศไทย (ททท.) ยังได้จัดให้มีกิจกรรมเฉลิมฉลองตรุษจีนอีก 16 เมือง ทั้งเมืองหลักและเมืองรอง รวมกรุงเทพมหานครอีกด้วย เพื่อให้เกิดการกระจายตัวลดความแออัดในเมืองใหญ่ และกระจายรายได้ของนักท่องเที่ยวสู่เศรษฐกิจฐานรากนายวีระศักดิ์ ยังกล่าวเพิ่มเติมอีกว่า เทศกาลตรุษจีนในปีนี้ไม่ได้ตรงกับวันหยุดเสาร์และอาทิตย์ หากจะมีการลาหยุดหรือปิดร้านของเจ้าของกิจการเพื่อการท่องเที่ยวนั้น มองว่าเป็นจังหวะที่ดี จึงขอเชิญชวนให้ท่องเที่ยวตามจังหวัดต่างๆ ที่มีการจัดเทศกาลตรุษจีน หรือท่องเที่ยวในเมืองรอง 55 จังหวัด และยังขอให้คนไทยทุกคนร่วมกันเป็นเจ้าบ้านที่ดีด้วย เพื่อให้นักท่องเที่ยวเกิดความประทับใจ ในส่วนของจำนวนตัวเลข ททท. ได้คาดการณ์ว่าในช่วงเทศกาลตรุษจีนปีนี้จะมีนักท่องเที่ยวชาวต่างประเทศทั้งหมด 1.03 ล้านคน สร้างรายได้จากการท่องเที่ยวประมาณ 24,000 ล้านบาท